[...kajêngipun] sawarnining maujud ingkang kenging kagrayang tuwin tiningalan sarana pôncadriya, kados ta siti, toya, latu, lêbu sapanunggilanipun, sadaya punika yèn ing têmbung Walandi kawastanan sêtof, (stof), dene sêtop utawi wadhag wau sanadyan wujudipun beda-beda ananging kawontênanipun ugi amung satunggal, inggih punika badhe utawi bakal. Ingkang kangge adamêl sawarninipun anasir, samukawis ingkang katingal ing sakukuban kita, kados ta, bôngsa atos, bôngsa cuwèr, bôngsa kang ngukus, ngamun-amun. Sadaya punika dhêdhasaripun tunggil, amung beda-beda wêwijanganing bageyanipun. Ing sangalam donya punika kawontênanipun amung nyatunggal-nyatunggal. Rumaos satunggal, gêsang satunggal, bôngsa wadhag satunggal, inggih tiga-tiganing atunggil punika gumêlaring kawontênanipun Pangeran. Sadaya punika pinangkanipun saking gêsang satunggal. Jumênênging Gusti Allah.